TV2/Nord kunne fredag fortælle at norske Ole Erevik ville blive erstattet af svenske Andreas Palicka som målvogter i Aalborg Håndbold. Og søndag blev nyheden så officiel. Aalborg Håndbold præsenterede på et pressemøde søndag Palicka, der fra sommer skifter tilværelsen i THW Kiel ud med Aalborg. Palicka har vundet et utal af titler med Kiel og har også 51 landskampe for Sverige skrevet på CV'et. - Det er en topmålmand! Det er klart, at når du henter en målmand i den største klub i verden, så holder de et rimelig højt niveau, siger direktør i Aalborg Håndbold Jan Hansen underspillet. - Andreas har været syv år i Kiel, vundet Champions League flere gange, tysk mester, Super Cup og jeg ved ikke hvad. Det er på øverste hylde, vi har handlet. Og på samme måde som Aalborg Håndbold roser deres nye målvogter, roser Andreas Palicka sin ny klub. - Aalborg Håndbold er klassehold som er med til at spille om det danske mesterskab hvert år, og som nu spiller Champions League. Det håber jeg også at få lov til, så jeg ser det som et skridt op ad i min karriere.

Referat:
Helt som ventet er det Andreas Palicka, der fra sommer skal vogte målet hos Aalborg Håndbold.